Author: benkova
Company: mhsr

Predkladacia správa

Predložený materiál hodnotí účasť Slovenskej republiky na svetovej výstave EXPO Šanghaj 2010, ktorá sa konala v dňoch 01. 05. - 31. 10. 2010  v Čínskej ľudovodemokratickej republike s ústredným mottom „Lepšie mesto, lepší život“.

Účasť Slovenskej republiky na svetovej výstave EXPO Šanghaj 2010 schválila vláda Slovenskej republiky 5. septembra 2007 uznesením číslo 741. Zároveň schválila návrh na uvoľnenie finančných prostriedkov na zabezpečenie oficiálnej účasti vo výške 2 987 452,70 EUR   a uznesením č. 207 z  2. apríla 2008 vymenovala Ivanu Magátovú do funkcie generálnej komisárky expozície Slovenskej republiky na svetovej výstave EXPO Šanghaj 2010. 
Svetová výstava EXPO Šanghaj 2010 bola najúspešnejšou v novodobých dejinách EXPO. Hostitelia počas 184 dní prijali 73 mil. návštevníkov pochádzajúcich najmä z Číny (95%), Ázie a ostatných krajín sveta. Areál bol situovaný v meste Šanghaj, v jednej z jeho najmodernejších častí - Pudong (Pchudong).  V Číne sa svetová výstava uskutočnila po prvýkrát. Na EXPO Šanghaj 2010 sa prihlásilo 246 účastníkov. 
	Prítomnosť Slovenskej republiky na svetovej výstave EXPO Šanghaj 2010 bola mimoriadnou príležitosťou prezentovať sa medzi krajinami, ktoré vyvíjajú aktívnu činnosť v oblasti života v rozrastajúcich sa mestách a v oblasti ochrany životného prostredia a svojimi iniciatívami 
sa pripájajú k zodpovednosti za celkový vývoj planéty. Slovenská republika v nadväznosti 
na hlavnú tému EXPO „Lepšie mesto, lepší život“ a tému slovenskej účasti „Svet pre ľudstvo“ vo svojej expozícii propagovala najmä rozmanitosť miest, ich vývoj od dávnej histórie až po modernú súčasnosť. 

	Cieľom participácie na EXPO Šanghaj 2010 bolo predstaviť Slovensko ako krajinu s bohatým kultúrnym dedičstvom a tradíciami, ako zelenú krajinu, ktorá venuje pozornosť ochrane životného prostredia a zlepšeniu kvality života obyvateľov, ako zaujímavú destináciu cestovného ruchu, a tiež atraktívny hospodársky priestor s množstvom investičných príležitostí a unikátnymi slovenskými výrobkami.	

	Slovenská účasť bola zaujímavá viacerými novými skutočnosťami v porovnaní s predchádzajúcimi účasťami, a to: 
-	prvýkrát v histórii bola generálnym komisárom výstavy typu EXPO žena (z 246 generálnych komisárov bolo iba 8 žien),
-	zriadenie prezentačnej miestnosti pre podnikateľov vrátane technického vybavenia,
-	vlastná webová stránka /www.EXPOslovakia2010.com/, denne aktualizovaná,
-	využívanie EXPO - online systému, sociálnych komunikačných sietí, YouTube,
-	viac ako 60 samostatných akcií,
-	spopulárnenie témy EXPO pre verejnosť - vyhlásenie súťaže pre mládež,
-	semináre zamerané na investície, energetiku, baníctvo,
-	prezentácie firiem - podpora vzájomnej obchodnej výmeny a prílevu investícií,
-	prezentácia gastronómie - týždne slovenskej kuchyne,
-	návštevnosť pavilónu – približne 7,3 mil. návštevníkov, čo predstavuje takmer 10 % celkovej  návštevnosti a zároveň vyššie číslo ako je počet obyvateľov Slovenska.

Sprievodné podujatia realizované slovenským pavilónom svojím obsahom naplnili problematiku výstavy zameranú na lepšie mesto, lepší život. Expozícia rešpektovala domáce prostredie, myslenie, symboliku  a chápanie domáceho obyvateľstva, ktoré je veľmi hravé a súťaživé. Dôležitým momentom bola skutočnosť, že Slovensko sa neprezentovalo iba stálou expozíciou, ale zameralo sa najmä na množstvo akcií usporiadaných mimo národného pavilónu, ako aj v samotnom meste Šanghaj, čím sa dostalo do popredia záujmu verejnosti a médií. 
Pozitívom bola aj veľká účasť médií, a to nielen zo Slovenska, ale aj z Číny a iných krajín sveta. V rozhovoroch, reportážach a ďalších zverejnených materiáloch boli záujemcom sprostredkované pozitívne informácie o Slovensku a dianí v slovenskom pavilóne. Po prvýkrát v histórii bola vytvorená aj samostatná webová stránka slovenskej účasti, pracovalo sa so sociálnymi sieťami a z pavilónu bola využitá aj možnosť Expo-on line. Po prvýkrát počas účasti Slovenskej republiky na EXPO sa v našom pavilóne uskutočnili aktivity na podporu vzájomnej obchodnej výmeny a prílevu investícií.
Účasť Slovenskej republiky na EXPO Šanghaj 2010 bola medzinárodnou odbornou aj laickou verejnosťou hodnotená veľmi pozitívne, čo sa prejavilo aj mimoriadne vysokou návštevnosťou pavilónu Slovenskej republiky, ktorý navštívilo viac ako 7 miliónov ľudí.  Slovensko sa predstavilo nielen ako zaujímavá turistická destinácia a krajina, ktorá rešpektuje pravidlá trvalo udržateľného rozvoja, ale aj ako miesto atraktívne pre zahraničných investorov a rozvíjanie obchodných vzťahov.  
Vzhľadom na ukončenie všetkých pracovných fáz účasti Slovenskej republiky na svetovej výstave EXPO Šanghaj 2010 materiál navrhuje odvolanie Ivany Magátovej z funkcie generálnej komisárky expozície Slovenskej republiky na EXPO Šanghaj 2010 z dôvodu skončenia výstavy a zániku opodstatnenia funkcie generálnej komisárky. 

Materiál nemá žiadny vplyv na rozpočet verejnej správy, na podnikateľské prostredie, sociálne vplyvy, informatizáciu spoločnosti ani životné prostredie, nezasahuje do pôsobnosti iných orgánov verejnej správy, ani z neho nevyplývajú týmto orgánom žiadne úlohy. Je informatívneho charakteru, preto nebol predmetom medzirezortného pripomienkového konania.